Virallinen lehti nro L 200 , 13/07/1989 s. 0003 - 0003



MUODOLLISUUKSIEN YKSINKERTAISTAMISTA KÄSITTELEVÄN ETY-EFTA-SEKAKOMITEAN PÄÄTÖS N:o 1/89, tehty 3 päivänä toukokuuta 1989, tavarakaupan muodollisuuksien yksinkertaistamista koskevan yleissopimuksen liitteen II muuttamisesta SEKAKOMITEA, joka ottaa huomioon tavarakaupan muodollisuuksien yksinkertaistamista koskevan yleissopimuksen ja erityisesti sen 11 artiklan 3 kohdan, sekä katsoo, että yleissopimuksen liite II sisältää yhtenäisen asiakirjan painatus-, täyttämis- ja käyttömenetelmiä koskevat määräykset; kokemus on osoittanut tarpeelliseksi selventää eräitä näistä määräyksistä; yhtenäisen asiakirjan eri lehtien varustaminen väritunnuksella helpottaisi niiden käsittelyä; sen vuoksi kyseistä liitettä olisi muutettava; tämä muutos ei vaikuta yleissopimuksen 4 artiklan 3 kohdan viidenteen luetelmakohtaan, ON PÄÄTTÄNYT SEURAAVAA: 1 artikla Lisätään yleissopimuksen liitteessä II olevaan 2 artiklaan seuraava kohta: ”1 a Lomakkeen eri lehtien varustaminen väritunnuksilla on tehtävä seuraavasti: a) liitteen I lisäyksissä 1 ja 3 olevien mallien mukaisten lomakkeiden: — lehtien 1, 2, 3 ja 5 oikeassa reunassa on oltava yhtäjaksoinen reunaviiva, jonka väri on vastaavasti punainen, vihreä, keltainen ja sininen, — lehtien 4, 6, 7 ja 8 oikeassa reunassa on oltava katkoviivasta muodostuva reunaviiva, jonka väri on vastaavasti sininen, punainen, vihreä ja keltainen; b) liitteen I lisäyksissä 2 ja 4 olevien mallien mukaisten lomakkeiden lehtien 1/6, 2/7, 3/8 ja 4/5 oikeassa reunassa on oltava yhtäjaksoinen reunaviiva ja sen oikealla puolella katkoviivasta muodostuva reunaviiva, joiden väri on vastaavasti punainen, vihreä, keltainen ja sininen. Reunaviivojen leveyden on oltava noin 3 millimetriä. Katkoviiva muodostuu sarjasta neliöitä, joiden sivu on 3 millimetriä ja väli 3 millimetriä.” 2 artikla Muutetaan yleissopimuksen liitteen II lisäyksessä 3 olevassa II osastossa otsikon ”I. Muodollisuudet vientimaassa” alla oleva teksti seuraavasti: 1) Korvataan kohdan ”8 kohta: Vastaanottaja” toinen alakohta seuraavasti: ”Sopimuspuolet voivat päättää, täytetäänkö tämä kohta vientimuodollisuuksia varten. Passitustarkoitusta varten sen täyttäminen on pakollista, mutta sopimuspuolet voivat sallia, että tätä kohtaa ei tarvitse täyttää, jos vastaanottaja on sijoittautunut sopimuspuolten alueen ulkopuolelle. Tunnistenumero ei ole pakollinen tässä vaiheessa.” 2) Muutetaan kohdan ”31 kohta: Tavarakollit ja tavaran kuvaus — Merkit ja numerot — Kontin numero(t) — Lukumäärä ja laji” ensimmäinen alakohta seuraavasti: ”Merkitään kollien merkit, numerot, lukumäärä ja laji tai, jos tavarat ovat pakkaamattomia, tällaisten ilmoituksessa tarkoitettujen tavaroiden lukumäärä tai sana ”irtotavara” tapauksen mukaan; kaikissa tapauksissa on merkittävä tavanomainen kauppanimitys; vientitarkoitusta varten tähän tavaran kuvaukseen on sisällyttävä tavaran tunnistamiseksi tarvittavat tiedot; jos 33 kohta ”Tullinimike” on täytettävä, on tavarankuvauksen oltava riittävän täsmällinen, jotta tavarat voidaan luokitella. Tässä kohdassa on myös ilmoitettava kaikkien erityismääräysten mukaisesti vaadittavat tiedot (valmisteverot jne.). Jos käytetään kontteja, on konttien tunnistemerkit myös merkittävä tähän kohtaan.” 3 artikla Lomakkeita, jotka olivat käytössä ennen tämän päätöksen voimaantulopäivää, voidaan edelleen käyttää, kunnes niiden painokset on käytetty loppuun, kuitenkin enintään 31 päivään joulukuuta 1991. 4 artikla Tämä päätös tulee voimaan 1 päivänä heinäkuuta 1989. Päätöksen 2 artiklaa sovelletaan kuitenkin 1 päivästä lokakuuta 1989. Tehty Innsbruckissa 3 päivänä toukokuuta 1989. Sekakomitean puolesta Puheenjohtaja O. GRATSCHMAYER --------------------------------------------------